Diari Oficial de la Generalitat Valenciana


Sumari del DOGV 7982, del 17-02-2017 (2017/800)

Notificació de la sentència dictada en el procediment de mesures fills extramatrimonials contenciós número 402/2016.
--------------------------------------------------------------------------------------------------------------------

### Dades del document

Número de DOGV
:   7982

Data del DOGV
:   17-02-2017

Secció del DOGV
:   IV. ADMINISTRACIÓ DE JUSTÍCIA

Número del document
:   2017/800


Organisme emissor
:   Jutjat de Primera Instància Número 6 d'Elx

Tipus de document
:   Edicte

Notificació de la sentència dictada en el procediment de mesures fills extramatrimonials contenciós número 402/2016. [2017/800]  
Família, guarda, custòdia o aliments fills menors no matrimonial no consensuat número 000402/2016  
Part demandant: Lilian Paola Centurión Cabral.  
Part demandada: Rafael Sánchez Raimondi.  
En el judici a què es fa referència s'ha dictat la resolució que té el text que, literalment, és com segueix:  
  
«Dispositiva  
Estime la demanda interposada per la procuradora dels tribunals Cristina Bonete Mollá, que actua en nom i representació de Lilian Paola Centurión Cabral, contra Rafael Sánchez Raimondi, declarat en situació legal de rebel·lia processal, i dispose les següents mesures definitives sobre la filla menor en comú, E. N. S. C.:  
1. L'exercici de la pàtria potestat sobre la menor, E. N. S. C., l'exerciran de manera conjunta els dos progenitors.  
2. Atorgue a Lilian Paola Centurión Cabral el règim de guarda i custòdia de la filla menor que han tingut en comú.  
3. Fixe el següent règim de visites a favor del pare:podrà romandre en companyia de la menor des del divendres a les 17.30 fins a les 20.00 hores del diumenge, en caps de setmana alterns, i caldrà efectuar la replega i el reintegrament al domicili matern.  
Els períodes de vacances d'estiu, Nadal i Setmana Santa els gaudiran a mitges. La primera meitat correspondrà a la mare els anys parells i la segona meitat al pare, i els anys senars a l'inrevés.  
  
Aquests períodes s'iniciaran des de les 20.00 hores del darrer dia lectiu i finalitzaran a les 20.00 hores del dia anterior al primer dia lectiu.  
La segona meitat s'iniciarà a les 20.00 hores d'aquell dia que possibilite que el nombre de pernoctes que gaudeix cada progenitor siga el mateix. Si no és possible perquè el nombre de dies no lectius és imparell, la primera meitat tindrà una pernocta més.  
Pel que fa al gaudi dels ponts escolars, aquest el gaudirà el progenitor a qui li corresponga el cap de setmana que hi vaja unit.  
  
En previsió d'alguns dies especials: Dia de la Mare, Dia del Pare i dia de l'aniversari de cada progenitor, li correspondrà al progenitor de què es tracte, en dies no lectius, des de les 11.00 hores fins a les 20.00 hores; i si és lectiu, des de l'eixida del col·legi i fins a les 20.00 hores.  
Donat cas que qualsevol dels progenitors tinga la intenció de viatjar a l'estranger amb la menor, ho ha de comunicar a l'altre progenitor amb 15 dies d'antelació a l'eixida prevista. La falta d'oposició expressa per escrit dins del termini de cinc dies, serà equivalent a un consentiment tàcit.  
El pare també haurà de comunicar a la mare qualsevol anomalia que li puga succeir a la menor i permetre a aquesta la comunicació amb la seua mare, quan aquesta o la menor així ho sol·licitaren.  
En els supòsits de malaltia que patisca la menor, el progenitor que la tinga a càrrec li ho comunicarà a l'altre al més aviat possible; en aquest supòsit la podrà visitar sense cap mena d'impediment ni limitació.  
  
Aquesta clàusula regirà també per a ambdós progenitors, al llarg de tot l'any, en aquest supòsit de malaltia de la filla.  
Tot allò que tinga relació amb l'educació, docència, formació i assistència mèdica de la menor, ho decidiran sempre ambdós progenitors de comú acord, i tindran sempre en compte l'interés d'aquesta menor.  
4. Rafael Sánchez Raimondi haurà de pagar, amb caràcter mensual (12 mensualitats anuals), en concepte de pensió d'aliments per a la seua filla, la quantitat de 300 euros, que haurà d'ingressar en el compte que designe la mare, de bestreta i dins dels cinc primers dies de cada mes.  
  
L'import anterior haurà d'actualitzar-se anualment d'acord amb les variacions que experimente l'índex de preus de consum que publica l'Institut Nacional d'Estadística o organisme que el substituïsca en un futur. Aquesta actualització es produirà de manera automàtica, sense necessitat de requeriment previ, i es considerarà, com a data inicial per a l'actualització, el mes i l'any en què es fixa, i, com a data final, el mateix mes de l'any en què s'actualitza. Aquest càlcul el permet l'opció «vol actualitzar una renda?» de la pàgina web de l'Institut Nacional d'Estadística.  
A més, ambdós progenitors hauran de satisfer la meitat de les despeses extraordinàries de la seua filla detallades en el fonament de dret sisé que ací es considera reproduït de manera íntegra, sent-ne un pressupòsit previ per a la reclamació per un progenitor a l'altre de la meitat que li correspon, que, prèviament a la realització de l'activitat/acte que implica la despesa, n'haja demanat el consentiment, de qualsevol forma que permeta acreditar-ho documentalment, amb informació a l'altre progenitor del cost que implica, i amb l'advertència que la seua falta d'oposició expressa dins del termini de 10 dies serà l'equivalent a un consentiment tàcit.  
Tot això sense fer expressa imposició a cap de les parts pel que fa a les costes causades en aquesta instància.  
Notifiqueu aquesta resolució a les parts, amb indicació que, en contra, s'hi pot interposar un recurs d'apel·lació que caldrà preparar per escrit presentat davant d'aquest jutjat dins del termini dels 20 dies següents a la notificació, on s'esmenten els pronunciaments que s'impugnen, tot això per a davant de l'Audiència Provincial d'Alacant (Secció Novena, amb seu a Elx).  
Porteu-ne l'original al llibre que corresponga i expediu-ne un testimoniatge per a incorporar-lo a les actuacions.  
Així ho disposa, mana i firma José María de la Calzada Peñalosa, jutge substitut amb destinació al Jutjat de Primera Instància número 6 d'Elx i partit. En done fe.  
Publicació. La resolució anterior ha sigut firmada, llegida i publicada per la jutgessa que la subscriu, mentre celebrava audiència pública el dia de la seua data. en done fe.»  
  
Atés que es desconeix el domicili o la residència actuals de la part demandada, de conformitat amb el que disposen els articles 156.4 i 164 de la Llei 1/2000, d'enjudiciament civil, s'ha ordenat la publicació d'aquest edicte en el Diari Oficial de la Generalitat Valenciana, per a portar a efecte la diligència de notificació.  
  
Elx, 1 de febrer de 2017.- El lletrat de l'Administració de justícia: Jorge Cuéllar Otón.